CELEX: 32022D0550
Language: ro
Date: 2022-03-17 00:00:00
Title: Decizia (UE) 2022/550 a Consiliului din 17 martie 2022 privind poziția care urmează să fie adoptată în numele Uniunii Europene în cadrul celui de al doilea segment al celei de a patra reuniuni a Conferinței părților la Convenția de la Minamata privind mercurul în ceea ce privește adoptarea unei decizii de stabilire a pragurilor pentru deșeurile de mercur, în conformitate cu articolul 11 alineatul (2) din convenția respectivă

6.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 107/80
               
            
         DECIZIA (UE) 2022/550 A CONSILIULUI
         din 17 martie 2022
         privind poziția care urmează să fie adoptată în numele Uniunii Europene în cadrul celui de al doilea segment al celei de a patra reuniuni a Conferinței părților la Convenția de la Minamata privind mercurul în ceea ce privește adoptarea unei decizii de stabilire a pragurilor pentru deșeurile de mercur, în conformitate cu articolul 11 alineatul (2) din convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Minamata privind mercurul (denumită în continuare „convenția”) a fost încheiată de Uniune prin Decizia (UE) 2017/939 a Consiliului (1) și a intrat în vigoare la 16 august 2017.
                  
               
                     (2)
                  
                  
                     În temeiul Deciziei MC-1/1 privind regulamentul de procedură adoptată de Conferința părților la convenție (COP) la prima sa reuniune, părțile ar trebui să depună eforturi pentru a ajunge, prin consens, la un acord cu privire la toate aspectele materiale.
                  
               
                     (3)
                  
                  
                     În cadrul celei de a treia reuniuni din 25-29 noiembrie 2019, COP a adoptat Decizia MC-3/5 de stabilire a pragurilor pentru deșeurile care constau în mercur sau compuși ai mercurului ori care conțin mercur sau compuși ai mercurului, astfel cum se menționează la articolul 11 alineatul (2) din convenție, și prin care se solicită grupului de experți tehnici, instituit în cadrul celei de a doua reuniuni a COP din 19-23 noiembrie 2018, să elaboreze praguri pentru deșeurile contaminate cu mercur sau compuși ai mercurului (denumite în continuare „deșeuri contaminate cu mercur”), inclusiv pentru reziduurile din minerit, altele decât cele provenite din extracția primară a mercurului.
                  
               
                     (4)
                  
                  
                     Se preconizează ca, în cadrul celei de al doilea segment al celei de a patra reuniuni a COP din 21-25 martie 2022, aceasta să adopte o decizie (denumită în continuare „decizia propusă”) referitoare la pragurile pentru deșeurile contaminate cu mercur, astfel cum se prevede la articolul 11 alineatul (2) din convenție, care ar defini astfel domeniul de aplicare al articolului 11 din convenție pentru astfel de deșeuri. Deșeurile contaminate cu mercur care ar intra sub incidența articolului 11 alineatul (2) din convenție ar trebui să facă obiectul gestionării rațională din punct de vedere ecologic în temeiul articolului 11 alineatul (3) din convenție.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul COP, întrucât decizia propusă, dacă este aprobată, va produce efecte juridice, părțile la convenție trebuind să ia măsuri pentru a o pune în aplicare la nivel național sau regional, sau ambele.
                  
               
                     (6)
                  
                  
                     Uniunea a contribuit în mod semnificativ la elaborarea dispozițiilor privind deșeurile prevăzute în convenție și la lucrările dintre sesiuni ale experților lansate prin Decizia MC-3/5, iar acest lucru a condus la decizia propusă.
                  
               
                     (7)
                  
                  
                     Acquis-ul Uniunii prevede deja obligația ca toate deșeurile de mercur menționate la articolul 11 alineatul (2) din convenție, inclusiv deșeurile contaminate cu mercur, să fie gestionate fără a pune în pericol sănătatea umană și fără a dăuna mediului, indiferent de conținutul lor de mercur.
                  
               
                     (8)
                  
                  
                     Uniunea ar trebui să sprijine adoptarea de către COP a unei decizii doar dacă aceasta este în concordanță cu acquis-ul Uniunii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celui de al doilea segment al celei de a patra reuniuni a Conferinței părților la convenție este de a sprijini adoptarea unei decizii privind pragurile pentru deșeurile contaminate cu mercur care este în concordanță cu acquis-ul Uniunii.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 17 martie 2022.
            
               
                  Pentru Consiliu
               
               
                  Președintele
               
               B. POMPILI
            
         
         
            (1)  Decizia (UE) 2017/939 a Consiliului din 11 mai 2017 privind încheierea, în numele Uniunii Europene, a Convenției de la Minamata privind mercurul (JO L 142, 2.6.2017, p. 4).